Gantsi diopedi tseno tsa mmino wa calypso di ne di rata go dira metlae ka badiredibagolo ba puso le batho ba maemo a a kwa godimo. Ka ntlha ya moo, diopedi tseno di ne di tsewa e le bagaka le bommampodi mo bathong ba maemo a a kwa tlase, mme di tsewa e le batho ba ba letshwenyo mo bathong ba maemo a a kwa godimo. Ka dinako tse dingwe diopedi tseno di ne di tlhama dipina tse di nang le mafoko a a tlhabang botlhoko jaana mo e leng gore fa nako e ntse e ile ba puso ba ne ba ikutlwa ba patelesega go tlhoma melao e e neng e diretswe go ba laola. Ka ntlha ya melao eno diopedi tseno di ne tsa simolola go dirisa mokgwa wa go dirisa mafoko a a bokao bobedi, kgotsa a a ka tlhalosiwang ka ditsela tse di farologaneng, mme ba feleletsa e le dikgeleke mo mokgweng ono. Le gompieno jaana, dipina tseno tsa calypso di sa ntse di tsweletse di dirisa mokgwa ono wa go dirisa mafoko a a ka tlhalosiwang ka ditsela tse di sa tshwaneng.